बिजली के बिलों में अधिक राशि से लोगों में रोष
सवाई माधोपुर| बिजलीनिगम के बिलों में गड़बड़ी आम बात है, लेकिन जब पूरे गांव के बिल ही गड़बड़ हो जाए तो हंगामा होना स्वभाविक है। बिजली निगम की ऐसा ही गड़बडी से पूरा सीनोली गांव परेशान है। सभी किसान हाथों में बिल एवं अब तक जमा करवाए गए भुगतान की रसीदे लेकर निगम के कार्यालय में यहां से वहां चक्कर लगा रहे। सोमवार को पूर्व विधायक हंसराज शर्मा के नेतृत्व में ग्रामीणों ने निगम के अधीक्षण अभियंता से मुलाकात की और उनकी टेबल पर गड़बड़ी वाले बिलों का अंबार लगा दिया।
ग्रामीणों ने बताया कि अधिकांश बिलों में बहुत ज्यादा पैसा आया है। अब तक मासिक रूप से जितना पैसा देते आए हैं उसका तीन गुना तो किसी के दस गुना बिल आया है। किसानों का कहना था कि उनके द्वारा पैसा जमा कराने के बावजूद पुराना बकाया निकाल दिया गया है। सोमवार को सभी किसानों ने पूर्व विधायक हंसराज शर्मा के नेतृत्व में बिजली निगम के अधीक्षण अभियंता एम.सी. चौधरी से मुलाकात की। पूर्व विधायक ने बताया कि गांव का कोई भी ऐसा किसान बाकी नहीं है, जिसके बिल ज्यादा नहीं आए हों। इनके समाधान के लिए निगम को सीनोली गांव में अलग से शिविर आयोजित कर लोगों की परेशानी का समाधान किया जाना चाहिए। किसानों एवं पूर्व विधायक के तर्क से सहमत होने के बाद अधीक्षण अभियंता ने गांव में दो-तीन दिन के भीतर अलग से शिविर लगाकर लोगों की समस्याओं का समाधान गांव में ही मौके पर करवाने का आश्वासन दिया। चौधरी ने विश्वास दिलाया कि जिनके भी बिलों में गड़बड़ी है, उन्हें सुधारकर नियम अनुसार रियायत दी जाएगी।
पूर्व विधायक हंसराज शर्मा ने कहा कि बिजली निगम के दफ्तर में इस समय किसानों का पड़ा रहना दुर्भाग्य की बात है। इस समय फसल पक कर कटने की तैयारी में हैं और किसान अपने अधिक बिल की राशि कटवाने के लिए बिजली निगम के दफ्तर में चक्कर लगा रहे हैं।
अधीक्षण अभिंयता, एम.सी. चौधरी का कहना है कि किसानों की संख्या को देख कर लग रहा है कि इस गांव में परेशानी अधिक है। इस समय किसान फसल की कटाई में लगे हुए हैं। ऐसे में दफ्तर में आकर बिलों में कनेक्शन करवाना वास्तव में परेशानी का काम है। किसानों की इस परेशानी को समझते हुए हमने तय किया है कि निगम की एक टीम सीनोली गांव में भेजकर वहां पर लोगों के बिलों एवं दूसरी परेशानियों का समाधान करेगी।
hin_Deva hin_Deva hin_Deva hin_Deva hin_Deva